《石城金谷》
唐代·虚中

晋祚一倾摧，骄奢去不回。只应荆棘地，犹作绮罗灰。

狐兔闲生长，樵苏静往来。踟蹰意无尽，寒日又西颓。

作者简介：唐僧。宜春人。少脱俗从佛，而读书吟咏不辍。居玉笥山二十载，游潇湘，与齐己、尚颜、顾栖蟾为诗友。后住湘西栗成寺，与马希振情好甚笃。又时时贻诗司空图，图亦推重之。有《碧云集》。